擷野蔬示小兒
作者：周紫芝
朝代：宋

paragraphs: 荒村無雞豚，何以供刀机。
山蔬雜百種，此物含妙理。
幽居有勝事，一笑隨稚子。
朝甑飯鳧茈，暮鼎羮馬齒。
筍包出土肥，蕨芽含露紫。
試採少陵苣，更擷天隨杞。
舉杯香覆坐，搖喉滑流匕。
悠然理塵策，果腹萬事已。
君看金谷樓，步障五十里。
韭虀及豆粥，爲具咄嗟耳。
回觀奇禍作，一死政坐此。
寄聲肉食徒，吾事勿輕鄙。